**คณะกรรมาธิการการสื่อสารโทรคมนาคมและดิจิทัลเพื่อเศรษฐกิจและสังคม สภาผู้แทนราษฎร ดูงานการจัดการทำ Smart City ในจังหวัดภูเก็ต**

               วันนี้ (1 ต.ค. 62) ที่ห้องประชุมสำนักงานป้องกันและบรรเทาสาธารณภัยเขต 18 ภูเก็ต นางสาวกัลยา  รุ่งวิจิตรชัย ประธานกรรมาธิการการสื่อสารโทรคมนาคมและดิจิทัลเพื่อเศรษฐกิจและสังคมสภาผู้แทนราษฎรพร้อมคณะได้เดินทางมาศึกษาดูงานการจัดทำ Smart City ในจังหวัดภูเก็ต การจัดทำระบบ CCTV ในการป้องกันและบรรเทาสาธารณภัยและเรื่องการบริหารจัดการเทคโนโลยีเพื่อการขนส่งและการเดินทางในพื้นที่จังหวัดภูเก็ตโดยมีนายสุพจน์  รอดเรือง ณ หนองคาย  รองผู้ว่าราชการจังหวัดภูเก็ตและส่วนราชการที่เกี่ยวข้องเข้าร่วม  
               นางสาวกัลยา  กล่าวว่า ทางคณะกรรมาธิการได้เดินทางมาดูงานในจังหวัดภูเก็ตในครั้งนี้เพื่อเป็นการศึกษาเรื่องการดำเนินโครงการภูเก็ต Smart City ที่จังหวัดภูเก็ตถือเป็นจังหวัดที่รัฐบาลได้มีการส่งเสริมเนื่องจากจังหวัดภูเก็ตเป็นเมืองท่องเที่ยวในแต่ละปีมีจำนวนนักท่องเที่ยวเดินทางมาท่องเที่ยวเป็นจำนวนมาก นอกจากนี้ยังมีการติดตามในเรื่องการจัดทำระบบ CCTV ในงานป้องกันบรรเทาสาธารณภัย เพื่อเป็นการสร้างความมั่นใจแก่นักท่องเที่ยวในเรื่องมาตรการรักษาความปลอดภัยทั้งทางบกและทางน้ำของจังหวัดภูเก็ต ที่ปัจจุบันได้มีการนำเทคโนโลยีปรับใช้กับพื้นที่ ทำให้สามารถดูแลความปลอดภัยนักท่องเที่ยวได้อย่างทั่วถึง  
               นายสุพจน์  กล่าวว่า จังหวัดภูเก็ตมีความพร้อมในทุก ๆ ด้านในการพัฒนาเป็น Smart City  ซึ่งถ้าทางส่วนกลางมีนโยบายที่ชัดเจน ตลอดจนถึงในเรื่องของการลดขั้นตอนต่าง ๆ ของทางราชการก็จะทำให้การพัฒนามีประสิทธิภาพมากยิ่งขึ้น  
               ทั้งนี้ทางคณะกรรมการได้มีการซักถามถึงปัญหาและอุปสรรคตลอดจนถึงแนวทางในการแก้ปัญหาเพื่อที่จะนำเสนอให้ทางรัฐบาลได้ดำเนินการต่อไป